Úrad špeciálnej prokuratúry Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/1 Gv 239/09/1000	Pezinok, 8.1.2013
EEČ : 2-1-3-2013

U Z N E S E N I E

Trestná vec:	obvinený XXXXX 
Trestný čin:	skrátenie dane a poistného podľa § 148 odsek 3 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Úradu špeciálnej prokuratúry Generálnej prokuratúry Slovenskej republiky
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
ako oprávnená osoba konajúca za platiteľa dane, v mene podnikateľského subjektu fyzickej osoby XXXXX - XXXXX s vykázaným miestom podnikania XXXXX č.285, IČO: 11930543, subjektu registrovaného ako platca dane z pridanej hodnoty (ďalej len „DPH“) so štvrťročným zdaňovacím obdobím a to s účinnosťou od 01.01.2003, Daňovému úradu v XXXXX ako príslušnému správcovi dane:

1. 	podpísal a dňa 25. apríla 2003 zabezpečil doručenie tlačiva daňového priznania (ďalej len „DP“) k DPH za zdaniteľné obdobie prvý štvrťrok 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako prijatú:

·	dokladom č.200303-05, dodávateľskou faktúrou zo dňa 31.3.2003 za stavebné práce, v sume bez DPH 260.000,- Sk, 14% DPH 36.400,- Sk,

pričom však popísané deklarované zdaniteľné plnenie nebolo reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 1.208,26-Eur (36.400,- Sk), ako peňažnej pohľadávky XXXXX - štátneho rozpočtu reprezentovaného správcom dane,

2. 	podpísal a dňa 25. júla 2003 zabezpečil doručenie tlačiva DP k DPH za zdaniteľné obdobie druhý štvrťrok 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako prijatú:

·	dokladom č.200305-09, dodávateľskou faktúrou zo dňa 30.5.2003 za stavebné práce, v sume bez DPH 650.000,- Sk, 14% DPH 91.000,- Sk,

pričom však popísané deklarované zdaniteľné plnenie nebolo reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 3.020,65-Eur (91.000,- Sk), ako peňažnej pohľadávky XXXXX - štátneho rozpočtu reprezentovaného správcom dane,

3. 	podpísal a dňa 27. októbra 2003 zabezpečil doručenie tlačiva DP k DPH za zdaniteľné obdobie tretí štvrťrok 2003, v ktorom k dani na vstupe zahrnul aj DPH od dodávateľa XXXXX s.r.o. XXXXX, SNP č.96, IČO: 36005703 deklarovanú ako prijatú:

·	dokladom č.200309-05, dodávateľskou faktúrou zo dňa 30.9.2003 za stavebné práce, v sume bez DPH 534.546,- Sk, 14% DPH 74.836,40 Sk,

pričom však popísané deklarované zdaniteľné plnenie nebolo reálne uskutočnené, čím neoprávnene znížil vlastnú daňovú povinnosť tohto subjektu - skrátil DPH v rozsahu najmenej 2.484,11-Eur (74.836,40 Sk), ako peňažnej pohľadávky XXXXX - štátneho rozpočtu reprezentovaného správcom dane,

a uvedeným konaním za zdaňovacie obdobia identifikované v bodoch 1 až 3 skrátil daň v celkovom rozsahu najmenej 6.713,02-Eur (202.236,40 Sk) vo vzťahu k DPH ako peňažnej pohľadávky XXXXX - štátneho rozpočtu reprezentovaného správcom dane,

lebo nie je tento skutok trestným činom a nie je dôvod na postúpenie veci
Odôvodnenie:
Dňa 04. 02. 2004 bolo uznesením vyšetrovateľa Úradu justičnej a kriminálnej polície Krajského riaditeľstva PZ XXXXX pod ČVS:KRP-9/OEK-BB-2004 začaté trestné stíhanie za trestný čin založenia, zosnovania a podporovania zločineckej skupiny a teroristickej skupiny podľa § 185 a) ods.1 Zákona č. 140/1961 Zb. a za pomoc k trestnému činu skrátenia dane a poistného podľa § 10 ods.1 písm.c) k § 148 ods.1, ods.3 Zákona č. 140/1961 Zb. na tom skutkovom základe, že presne neidentifikovaní páchatelia z radov podnikateľov, v presne nezistenom období, čase a na nezistenom mieste, založili zločineckú skupinu pozostávajúcu minimálne z troch osôb a pôsobiacu minimálne od 01. augusta 2003 v regiónoch XXXXX, XXXXX a XXXXX, ktorej činnosť je zameraná na vyhotovovanie fiktívnych daňových dokladov a zmlúv za rôzne deklarované zdaniteľné plnenia ako sú dodávky dreva, stavebných prác a iných materiálov a služieb, na základe konkrétnych požiadaviek rôznych odberateľov zo Slovenska a Čiech, kde z hodnoty fakturovaných zdaniteľných plnení si ponechávajú podiel 8 percent ako zisk. Odberatelia týchto fiktívnych daňových dokladov si tieto zahrnuli do svojho účtovníctva za účelom zníženia daňového základu pre výpočet DPH, čo im umožnilo skrátiť daň z pridanej hodnoty.
	
	Dňa 21. 07. 2004 po rozsiahlej policajnej akcii boli vykonané domové prehliadky a prehliadky iných priestorov vo viac ako 50. objektoch,  kde bolo podozrenie, že sa tam nachádzajú fiktívne účtovné doklady súvisiace s vyšetrovanou vecou a po analýze zaistených vecí dňa 21.07.2004 vyšetrovateľ Úradu justičnej a kriminálnej polície Krajského riaditeľstva PZ XXXXX vzniesol obvinenie osobám, členom takzvanej skupiny, ktorými boli:
 
1. XXXXX,	          nar.XXXXX,
2. Ing. arch. XXXXX,   	nar.XXXXX,
3. XXXXX,	                     nar.XXXXX,
4. XXXXX,                 	nar.XXXXX,
5. XXXXX,          	nar.XXXXX, 
6. XXXXX,  	nar.28.12.1966,
7. XXXXX,          	nar.XXXXX,
8. XXXXX,           	nar.XXXXX,
9. XXXXX, 	nar.XXXXX,
10. XXXXX,	          nar.XXXXX,
11.XXXXX,	nar.XXXXX,

za trestný čin založenia, zosnovania a podporovania zločineckej skupiny a teroristickej skupiny podľa § 185 a) ods.1 Zákona č. 140/1961 Zb. a za účastníctvo na trestnom čine skrátenia dane a poistného podľa § 148 ods. 5 Zákona č. 140/1961 Zb. formou pomoci podľa § 10 ods.1 písm.c) Zákona č. 140/1961 Zb., na tom skutkovom základe, že v presne nezistenom čase, najneskôr od roku 2002 boli členmi zločineckej  skupiny, respektíve boli činní pre zločineckú skupinu pôsobiacu na území stredného a západného Slovenska, kde pri vysokom stupni deľby práce v rámci vnútorného usporiadania skupiny, za účelom získania finančných prostriedkov, zabezpečovali vyhotovovanie a distribúciu daňových a účtovných dokladov deklarujúcich zdaniteľné plnenia pre rôznych odberateľov z radov podnikateľov, hoci tieto zdaniteľné plnenia neboli uskutočnené  a umožnili tak  odberateľom fiktívnych daňových dokladov ako platiteľom dane z pridanej hodnoty (ďalej len „DPH“) znížiť si vlastnú daňovú povinnosť u DPH tak, ako je to  konkrétne špecifikované v prípadoch uvedených v uznesení o vznesení obvinenia pod bodmi 1. až 13., pričom takouto činnosťou v období od mesiaca január 2002 do mesiaca jún 2004 napomohli vyššie uvedeným podnikateľským subjektom skrátiť daň z pridanej hodnoty v rozsahu najmenej  239.132,66-Eur (7.204.110,48-Sk).

Počas prípravného konania vyšetrovateľ Úradu justičnej a kriminálnej polície Krajského riaditeľstva PZ XXXXX vydal postupne 14 uznesení, ktorými bolo vznesené obvinenie celkom 21 osobám oprávneným konať za rôzne podnikateľské subjekty a jedná sa o takzvaných „konečných odberateľov“, ktorí si zahrnuli fiktívne daňové doklady do účtovníctva toho ktorého daňového subjektu, pričom doklady vyprodukované a získané boli od členov zločineckej skupiny. 

K týmto osobám patrí okrem iných aj XXXXX, g.a.h. - živnostník, podnikajúci pod obchodným menom XXXXX - XXXXX, so sídlom XXXXX, IČO: 11930543, ktorý ukončil svoju činnosť ku dňu 15.04.2011 a ktorému bolo vznesené obvinenie dňa 10.10.2006 na základe zistení, že v jeho účtovníctve sa nachádzajú fiktívne účtovné doklady vystavené prostredníctvom členov zločineckej skupiny. Systém vzájomnej spolupráce spočíval v tom, že XXXXX uviedol služby, ich rozsah, deklarovaný dátum plnenia a fakturovanú sumu, t.j. údaje, ktoré mali byť predmetom fiktívnych obchodov a následne členovia zločineckej skupiny zabezpečili vystavenie fiktívnych daňových dokladov. Vo všetkých skutkoch XXXXX príslušnému správcovi dane podpisuje a predkladá také priznanie, do ktorého je na vstupe zahrnutá aj fiktívna DPH z týchto predstieraných obchodov. Fiktívne faktúry boli vystavené za subjekt XXXXX s.r.o., XXXXX, SNP č.96, IČO: 36005703. Vo všetkých prípadoch ide o vykonanie rôznych prác, ktoré však neboli spoločnosťou XXXXX s.r.o. XXXXX reálne uskutočnené.

	K tejto veci boli zabezpečené výsluchy obvinených XXXXX a Ing. arch. XXXXX.
 
XXXXX pri výsluchu potvrdil, že jeho firma sa volá XXXXX - XXXXX a zaoberá sa stavebnými a výkopovým prácami, za firmu vystupuje len on sám. V rokoch 2002 až 2004 mu viedol účtovníctvo pán XXXXX, ktorý viedol aj firmu XXXXX, s ktorou taktiež spolupracoval.  K sporným faktúram a výdavkovým pokladničným dokladom uviedol, že sú tam jeho podpisy, peniaze za práce vyplácal v hotovosti, pre bližšie informácie by však potreboval vidieť jeho vlastné faktúry a nie len faktúry XXXXX. Nikdy nikoho nežiadal o vystavenie faktúr, kde deklarované plnenia neboli skutočne vykonané. Faktúry boli vystavené za práce, ktoré boli aj vykonané.

Ing. Arch XXXXX ešte pri výsluchu dňa 03.08.2004 potvrdil obchodnú spoluprácu s firmou XXXXX XXXXX, ktorú zastupoval pán XXXXX, ktorému taktiež viedol účtovníctvo a v jeho firme bol zástupca pre stavebnú činnosť.

Dňa 25.02.2009 vyšetrovateľ uznesením pribral Expertízny a edukačný inštitút na vypracovanie znaleckého posudku k zaistenej účtovnej evidencii firmy XXXXX - XXXXX s miestom podnikania XXXXX č. 285, IČO 11930543, kde sa okrem iného konštatuje, že dokladovaná účtovná evidencia tohto subjektu bola vedená v sústave jednoduché účtovníctvo správne, ale vznikli pochybnosti o jeho preukázateľnosti v súvislosti s označenými faktúrami, keďže neboli dostatočne preukázané dokumenty svedčiace o tom, že dodávateľ fakturovanú prácu vykonal.  Tri faktúry vyhotovené XXXXX spoločnosťou, s.r.o. XXXXX, boli zaúčtované v účtovníctve firmy XXXXX - XXXXX, boli hradené v hotovosti o čom svedčia výdavkové pokladničné doklady. Inštitút kvantifikoval čiastku dane na vstupe s uvedených faktúr pre daňové priznanie k DPH za príslušné mesiace roka 2003 nasledovne: marec 2003 vo výške 36.400-Sk, máj 2003 vo výške 91.000-Sk a september 2003 vo výške 74.836,40-Sk čo je spolu 202.236,40-Sk. Podozrivé faktúry bez DPH predstavujú čiastku 1.444.546-Sk, čo predstavuje nákladovú položku firmy, ktorá po zohľadnení zvyšuje základ dane z príjmu na výšku 1.490.646-Sk.

Vo veci bolo realizované odpočúvanie a záznam telefonickej prevádzky obvinených, pričom z odpočúvania a záznamov telekomunikačnej prevádzky vyplýva, že obvinený XXXXX v tejto veci komunikoval s ďalšími obvinenými a to Ing. arch. XXXXX a bratom XXXXX, no ani jeden telefonický hovor medzi obvinenými nie je o konkrétnej dodávke materiálu, vykonaní práce, organizovaní práce, fakturovaní za vykonané práce a nie je preukázateľné že sa bavia o sporných fiktívnych faktúrach.

Z výsledkov vyšetrovania ako aj z celého spisového materiálu vyplýva, že nebol zabezpečený dôkaz o tom, čo by nasvedčovalo tomu, že XXXXX, g.a.h. do daňového priznania zahrnul DPH od dodávateľa XXXXX a popísané deklarované zdaniteľné plnenia neboli reálne uskutočnené, čím by tak neoprávnene znížil vlastnú daňovú povinnosť. 
	Podľa § 148 Zákona č. 140/1961 Zb. účinného do 31.12.2005 trestného činu
skrátenie dane a poistného sa dopustí ten,

(1) Kto v rozsahu nie malom skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti, potresce sa odňatím slobody na jeden rok až päť rokov alebo zákazom činnosti, alebo peňažným trestom.
(2) Odňatím slobody na dva roky až osem rokov sa páchateľ potresce, ak spácha čin uvedený v odseku 1 opätovne alebo ak na uľahčenie spáchania takého činu poruší úradný uzáver.
(3) Rovnako ako v odseku 2 sa páchateľ potresce, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti vo väčšom rozsahu.
(4) Odňatím slobody na tri roky až desať rokov sa páchateľ potresce, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti v značnom rozsahu.

(5) Odňatím slobody na päť rokov až dvanásť rokov sa páchateľ potresce, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti vo veľkom rozsahu.
	Daňou sa rozumie každá daň platnej sústavy daní.  Skrátenie dane je špecifickou formou podvodného konania. Ku skráteniu dane v zmysle ustanovenia § 148 Trestného zákona môže dôjsť len do doby, než bola daň daňovým poplatníkom zaplatená. Ak bola daň správne vymeraná a daňovým poplatníkom zaplatená (jemu zrazená), nemožno vo vzťahu k takejto dani spáchať trestný čin skrátenia dane a poistného podľa § 148 Trestného zákona. Trestný čin skrátenia dane a poistného podľa § 148 Trestného zákona vyžaduje, aby páchateľ konal úmyselne.  Podstata skrátenia dane v zmysle § 148 Trestného zákona spočíva v akomkoľvek úmyselnom konaní páchateľa, ktorým dosiahne, že mu príslušný štátny orgán daň vôbec nevymeria alebo mu ju vymeria v nižšej ako zákonom určenej čiastke, pokiaľ bola skrátená v nie malom rozsahu. 

	V priebehu rozsiahleho vyšetrovania preskúmaním na vec sa vzťahujúceho spisového materiálu som dospel k záveru, že vyšetrovateľom nebola preukázaná ani subjektívna stránka predmetnej trestnej činnosti. Vychádzajúc z produkovaných dôkazov v neprospech, resp. v prospech obvineného je zrejmé, že zavinenie ako obligatórny znak subjektívnej stránky trestného činu sa u neho nenachádza, ani nebol preukázaný. V tomto štádiu prípravného konania bolo vykonané vyšetrovanie voči obvinenému XXXXX  vyčerpávajúcim spôsobom, na základe ktorého sa dostatočne zistil skutkový stav veci, vykonala sa podstatná väčšina dôkazov, ktoré by mohli vo vzťahu k obvinenému byť rozhodujúce na posúdenie jeho trestnej zodpovednosti, pričom nebolo zistené, že by menovaný sa dopustil trestnej činnosti na tom skutkovom základe, ktoré je uvedené v uznesení o vznesení obvinenia. 

	So zreteľom na okolnosti konkrétneho prípadu možno konštatovať, že vo vykonaných dôkazoch a výpovediach vypočutých obvinených a svedkov sa nenachádza nič logické, čo by vo vyššie uvedenom rozsahu dokazovalo obvinenému XXXXX, že  skutok bol spáchaný a jeho páchateľom bol on, teda neboli z jeho strany naplnené nevyhnutné základné znaky skutkovej podstaty trestného činu.

	Zhodnotením všetkých doposiaľ zadovážených dôkazov a okolností prípadu jednotlivo i v ich súhrne, v zmysle ustanovenia § 2 ods.12 Trestného poriadku som dospel k záveru, že skutok,  pre ktorý bolo začaté trestné stíhanie síce sa stal, avšak vykonaným vyšetrovaním nebolo dokázané, že je trestným činom. 

	Z vyššie uvedených skutočností je spoľahlivo a mimo akýchkoľvek pochybností zistené, že skutok, pre ktoré sa trestné stíhanie vedie, nie je trestným činom a nie je dôvod ani na postúpenie veci, teda neboli naplnené všetky zákonné znaky skutkovej podstaty trestného činu skrátenia dane a poistného ako dokonaného trestného činu, ale ani formou pokusu a ani žiadneho iného trestného činu uvedeného v osobitnej časti Trestného zákona.
	S prihliadnutím na zásadu prezumpcie neviny, z ktorého vyplýva najmä to, že obvinenému musí byť vina spoľahlivo preukázaná  a v prípade pochybností o skutkovej otázke významnej pre rozhodnutie je potrebné rozhodnúť v prospech obvineného je na mieste okrem iného aj aplikácia  zásady „in dubio pro reo“.

	Vzhľadom na vyššie skonštatované skutočnosti preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
P o u č e n i e : Proti tomuto uzneseniu je prípustná sťažnosť do troch dní od jeho doručenia cestou podpísanej prokuratúry.
Sťažnosť má odkladný účinok.

JUDr. Alexander Bíró
prokurátor